b'\n_START_ARTICLE_\nLuka Novak\n_START_SECTION_\n\xc5\xbdivljenje\n_START_PARAGRAPH_\nLuka Novak je bil rojen v Kopru, otro\xc5\xa1tvo pa je pre\xc5\xbeivel v Dekanih in v Parizu. Maturiral je na \xc5\xa0ubi\xc4\x8devi gimnaziji, diplomiral pa na Filozofski fakulteti leta 1987 iz primerjalne knji\xc5\xbeevnosti. Po diplomi je od\xc5\xa1el na podiplomski \xc5\xa1tudij komparativistike in romanistike v Pariz, K\xc3\xb6ln in T\xc3\xbcbingen, kjer je bil nekaj semestrov znanstveni sodelavec, sicer pa je delal na radiu Deutsche Welle kot novinar, prevajalec in voditelj. Po vrnitvi v Ljubljano leta 1993 je kot direktor prevzel vodenje zalo\xc5\xbebe Vale-Novak, ki sta jo leta 1990 ustanovila skupaj z materjo Edvino. Leta 1997 je na Poslovni \xc5\xa1oli Bled kon\xc4\x8dal \xc5\xa1tudij MBA. Pozneje se je dvakrat izobra\xc5\xbeeval na poslovni univerzi v Stanfordu. Aktivno obvlada angle\xc5\xa1ko, nem\xc5\xa1ko, francosko, italijansko in srbsko ter hrva\xc5\xa1ko. Ima \xc5\xa1tiri otroke in \xc5\xbeivi z dru\xc5\xbeino v Ljubljani.\n_START_SECTION_\nDelo\n_START_PARAGRAPH_\nDiplomirani komparativist in romanist z MBA-jem je soustanovitelj zalo\xc5\xbebe Vale-Novak, njen dolgoletni direktor in glavni urednik. V zalo\xc5\xbeni\xc5\xa1ki karieri je leta 2003 zasnoval in vodil predstavitev Slovenije na knji\xc5\xbenem sejmu v Frankfurtu, v letih 1999-2011 pa je kot \xc4\x8dlan Upravnega odbora v za\xc4\x8detku let 2000 zasnoval novi format Slovenskega knji\xc5\xbenega sejma, v katerem \xc5\xa1e vedno sodeluje kot \xc4\x8dlan upravnega odbora in vodja mednarodnega programa sejma._NEWLINE_Kot publicist je objavljal tekste v Sodobnosti, Problemih, Teleksu, Mladini, Dnevniku in Delu, pisal scenarije (celove\xc4\x8derni film Stereotip, v sodelovanju z Damjanom Kozoletom) in prevedel \xc5\xa1tevilne sodobne francoske in angle\xc5\xa1ke romane (Julian Barnes, Fr\xc3\xa9d\xc3\xa9ric Beigbeder, Beno\xc3\xaet Duteurtre, C\xc3\xa9dric Villani). Leta 2006 je kandidiral za \xc5\xbeupana mesta Ljubljana. Je \xc4\x8dlan razli\xc4\x8dnih komisij na podro\xc4\x8dju kulture._NEWLINE_Luka Novak je strokovnjak za intelektualno lastnino in se profesionalno ukvarja z avtorskim pravom. Bil je direktor Urada RS za intelektualno lastnino in je poslovodja Slovenske avtorske in zalo\xc5\xbeni\xc5\xa1ke organizacije za pravice reproduciranja (SAZOR). Strokovne \xc4\x8dlanke s podro\xc4\x8dja avtorskega prava objavlja v reviji Pravna praksa._NEWLINE_Z \xc5\xbeeno Valentino Smej Novak sta scenarista in voditelja odmevne kuharske oddaje Ljubezen skozi \xc5\xbeelodec. Skupaj sta posnela 120 TV epizod z gastronomsko in \xc5\xbeivljenjskostilsko tematiko. Skupaj sta prav tako izdala pet kuharskih knjig: Ljubezen skozi \xc5\xbeelodec (2009) in Ljubezen skozi \xc5\xbeelodec 2 (2010), Preprosto slovensko (2011), Zlahka (2015) in Hrana, taka, kot je (2017). Napisala sta tudi KU-KU vodnik po Benetkah (2011), ki zdru\xc5\xbeuje kulturo in kulinariko._NEWLINE_Je avtor dveh romanov, Zlati de\xc5\xbe (2008) in Ob\xc4\x8dutek pomladi v Litzir\xc3\xbctiju (2012), pa tudi esejist, ki je v Franciji izdal dve knjigi. Knjiga Le M\xc3\xa9tro, Inconscient urbain (Podzemna \xc5\xbeeleznica kot urbano nezavedno) je iz\xc5\xa1la v letu 2017 in govori o dru\xc5\xbebeni, ekonomski in psiholo\xc5\xa1ki vlogi metroja v razvoju metropol. Do\xc5\xbeivela je dober odmev v francoskih medijih (Le Monde, Lib\xc3\xa9ration, France Culture). Knjiga Ph\xc3\xa9nom\xc3\xa9nologie de la mayonnaise (Fenomenologija majoneze) je iz\xc5\xa1la leta 2018 in analizira razvoj gastronomije skozi zgodovino in kriti\xc4\x8dno osvetljuje njeno vlogo prevladujo\xc4\x8dega diskurza na dru\xc5\xbeabnih omre\xc5\xbejih. Obe knjigi sta iz\xc5\xa1li pri pari\xc5\xa1ki zalo\xc5\xbebi L\xc3\xa9o Scheer._NEWLINE_Luka Novak je voditelj oddaj, ki sta jih skupaj z Valentino Smej Novak v letih 2018-19 zasnovala v okviru nacionalne osve\xc5\xa1\xc4\x8devalne kampanje 50 knjig, ki so nas napisale. Serija oddaj skozi 50 TV epizod osvetli vlogo petdesetih temeljnih literarnih in humanisti\xc4\x8dnih del, ki so Slovence konstituirala kot narod. Serija se tedensko predvaja na TV SLO 1._NEWLINE_Leta 2018 je prejel odlikovanje Chevalier des Arts et des Lettres (Vitez reda umetnosti in literature), ki ga podeljuje Francoska republika.'